ג'סמין קרוקט

ג'סמין פלישיה קרוקט (באנגלית: Jasmine Felicia Crockett; נולדה ב-29 במרץ 1981) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-30 של מדינת טקסס. מחוז הקונגרס אותו היא מייצגת חולש על מחוז דאלאס ומחוז טראנט, וכאמור על העיר דאלאס. טרם שירותה בקונגרס של ארצות הברית, בשנים 2021–2023 ייצגה את מחוז הבחירה ה-100 בבית הנבחרים של טקסס.

 ראשית חייה 
קרוקט נולדה בסנט לואיס שבמיזורי, בתם של הכומר ג'וזף קרוקט ורעייתו גוון. היא למדה בתיכון MICDS שבסנט לואיס, וכן באקדמיית רוזטי–קיין, בית ספר תיכון קתולי פרטי לבנות בלבד שבעיר הולדתה. היא בעלת תואר ראשון במנהל עסקים ממכללת רודס השוכנת בממפיס שבטנסי. במהלך לימודיה הגבוהים כסטודנטית תכננה קרוקט להתמקצע כרופאה מרדימה או כרואה חשבון, אך לבסוף בחרה ללמוד משפטים באוניברסיטת יוסטון, שם קיבלה תואר מוסמכת במשפטים בשנת 2006. קודם לכן למדה בבית הספר למשפטים ת'ורגוד מרשל שבאוניברסיטת דרום טקסס.

לאחר לימודי המשפטים נותרה קרוקט בטקסס ועבדה כעורכת דין לענייני זכויות אזרח. היא עבדה כסנגורית ציבורית במחוז בואי בטרם פתחה משרד עורכי דין משלה. במהלך מחאות ג'ורג' פלויד, קרוקט ועמיתיה נטלו על עצמם טיפול פרו בונו בתיקים אחדים של פעילי התנועה Black Lives Matter.

 בית הנבחרים של טקסס 
בשנת 2019, לאחר שהמחוקק אריק ג'ונסון פינה את מקומו בבית הנבחרים של טקסס כדי לכהן כראש עיריית דאלאס, נערכו בחירות מיוחדות ב-5 בנובמבר למילוי שארית כהונתו, בהן ניצחה לוריין ביראביל. לאחר מכן הודיעה קרוקט כי תאתגר את ביראביל בבחירות המקדימות של המפלגה הדמוקרטית ב-2020. בפריימריז אלה גברה בקושי על ביראביל לאחר סיבוב שני, שבתומו העפילה לבחירות הכלליות בנובמבר 2020, בהן ניצחה ללא התנגדות. היא נכנסה לתפקידה בינואר 2021.

בקיץ 2021 ארגנו הדמוקרטים בבית הנבחרים של טקסס, ובהם גם קרוקט, מהלך של שבירת קוורום במטרה למנוע את העברתן של חקיקות שלדבריהם פוגעות בזכויות ההצבעה בטקסס. המחוקקים הדמוקרטים טסו לוושינגטון הבירה במטרה ללחוץ על הסנאט של ארצות הברית להעביר את "חוק זכויות ההצבעה על שם ג׳ון לואיס" ואת "החוק למען העם" (For the People Act) – חוקים פדרליים שהיו אמורים לגבור על חלקים מן החקיקה המדינתית. ככל שחלפו השבועות, בלטה קרוקט כאחת המתנגדות הקולניות ביותר לשיבת המחוקקים הדמוקרטים לטקסס בטרם יאשר הסנאט האמריקאי את החקיקה.

 בית הנבחרים של ארצות הברית 
 בחירות 2022 
ב-20 בנובמבר 2021 הצהירה אדי ברניס ג'ונסון כי לא תתמודד בבחירות 2022 לתקופת כהונה נוספת בקונגרס האמריקאי. ארבעה ימים לאחר מכן, הכריזה קרוקט על מועמדותה לייצוג מחוז הקונגרס ה-30 טקסס בבית הנבחרים של ארצות הברית. במקביל, הביעה ג'ונסון את תמיכתה בקרוקט. קרוקט קיבלה גם תמיכה כספית נרחבת מוועדות Super PACs המשויכים לתעשיית המטבעות המבוזרים, כאשר הארגון "Protect Our Future PAC" של סם בנקמן-פריד תרם מיליון דולר אמריקאי למטה הבחירות של קרוקט. בבחירות המקדימות של המפלגה הדמוקרטית עלו קרוקט וג'יין הופ המילטון, עוזרתו של מארק ויסי, לסיבוב מכריע – בו ניצחה קרוקט. לאחר מכן היא ניצחה בבחירות הכלליות ב-8 בנובמבר.

 כהונתה 
קרוקט הושבעה לתפקידה בראשית ינואר 2023 עם התכנסות הקונגרס ה-118 של ארצות הברית. במהלך הקונגרס ה-118 הייתה קרוקט נציגת מחזור הדמוקרטים החדשים בהנהגת הסיעה הדמוקרטית, ותיווכה בין הנהגת הסיעה בבית הנבחרים לבין כ-35 חברים דמוקרטים שנבחרו לראשונה.

במהלך דיונים על פתיחת הליך הדחה נגד הנשיא ג'ו ביידן בשנת 2023, האשימה קרוקט את חברת הקונגרס מרג'ורי טיילור גרין ורפובליקנים נוספים בצביעות. היא טענה כי מי שמובילים את הליך ההדחה ומי שהגישו את ההאשמות נגד ביידן מתעלמים מראיות מתועדות לעבירות פליליות שביצע, לדבריה, הנשיא לשעבר דונלד טראמפ עצמו; היא הציגה תצלומים מפשיטת ה-FBI על מאר-א-לאגו, בהם נצפה טראמפ מאחסן מסמכים מסווגים בתוך חדר אמבטיה (ובמקומות נוספים ללא אבטחה), ועל כך אמרה: "אלה הסודות הלאומיים שלנו – נראה לי שהם בשירותים".

בוועידה הדמוקרטית הלאומית של 2024 נאמה קרוקט והזכירה את תקרית המסמכים המסווגים של טראמפ. תוך שהיא משווה בין המועמדת הדמוקרטית קמלה האריס למועמד הרפובליקני דונלד טראמפ, אמרה על האחרון:  היא נבחרה לכהונה שנייה בבית הנבחרים בנובמבר 2024, ושימשה כיו"ר-שותפה של מטה הבחירות של האריס במהלך הבחירות לנשיאות ארצות הברית 2024.

 קישורים חיצוניים 





הערות שוליים

קטגוריה:אמריקאים ילידי מיזורי
קטגוריה:סנט לואיס: אישים
קטגוריה:חברי בית המחוקקים של טקסס
קטגוריה:חברי בית הנבחרים של ארצות הברית מטקסס
קטגוריה:חברות בית הנבחרים של ארצות הברית מטעם המפלגה הדמוקרטית
קטגוריה:אפרו-אמריקאיות חברות בית הנבחרים של ארצות הברית
קטגוריה:חברי הקונגרס ה-118 של ארצות הברית
קטגוריה:חברי הקונגרס ה-119 של ארצות הברית
קטגוריה:סנגורים ציבוריים אמריקאים
קטגוריה:בוגרות מכללת רודס
קטגוריה:בוגרי מכללת רודס
קטגוריה:בוגרות אוניברסיטת יוסטון
קטגוריה:בוגרי אוניברסיטת יוסטון
קטגוריה:אמריקאיות שנולדו ב-1981
קטגוריה:אמריקאים שנולדו ב-1981